Skaidrojums par dalību Bioloģiskās lauksaimniecības shēmā

Bioloģiskās lauksaimniecības shēmas prasībām atbilst pārtikas produkts, kas ražots atbilstoši normatīvajiem aktiem bioloģiskās lauksaimniecības jomā un pēc marķēšanas ar bioloģiskās lauksaimniecības norādi ir laists tirgū.

Operatora atbilstību bioloģiskās lauksaimniecības shēmai apliecina kontroles institūcija. 
Atbilstību bioloģiskās lauksaimniecības shēmai bioloģiskās kontroles institūcija apliecina arī attiecībā uz:
-operatoru, kas ražo bioloģiskās lauksaimniecības primāros produktus un tos piegādā bioloģiskās lauksaimniecības apstrādes un pārstrādes uzņēmumam vai kooperatīvam;

-operatoru, kas ir sabiedriskās ēdināšanas uzņēmums.

Kontroles institūcijas uztur un ievieto savā tīmekļa vietnē www.videskvalitate.lv attiecīgās shēmas produktu sarakstu, norādot šādu informāciju:

shēmas produkta nosaukumu, 
operatora nosaukumu vai vārdu un uzvārdu, 
datumu, kad operators uzsācis un pārtraucis darbību shēmā, 
bioloģiskās lauksaimniecības primāro produktu ražotāju skaitu, kuri piegādā tos bioloģiskās lauksaimniecības apstrādes vai pārstrādes uzņēmumam vai kooperatīvam, kurš nodrošina produktu nonākšanu pie operatora (turpmāk – izejvielu piegādātājs);

Lai sāktu darbību bioloģiskās lauksaimniecības shēmā, operators bioloģiskās kontroles institūcijā rakstveidā iesniedz:

-iesniegumu, norādot operatora nosaukumu, juridisko adresi, reģistrācijas numuru Uzņēmumu reģistrā vai vārdu, uzvārdu, personas kodu un deklarēto dzīvesvietas adresi;
-informāciju par bioloģiskās lauksaimniecības shēmas produktu izejvielu piegādātāju skaitu;

-apliecinājumu, norādot realizēto bioloģiskās lauksaimniecības produktu nosaukumu un realizācijas vietu. 
-Sabiedriskās ēdināšanas uzņēmums, kas ir iesaistīts bioloģiskās lauksaimniecības kontroles un uzraudzības sistēmā un izmanto noteiktu īpatsvaru bioloģisko produktu, apliecinājumā norāda arī šo produktu atbilstošo procentuālo daļu pēc vērtības (euro) vai svara (kg) saskaņā ar normatīvajiem aktiem bioloģiskās lauksaimniecības jomā.

Ja dokumentu pārbaudē tiek konstatēta operatora un shēmas produkta atbilstība bioloģiskās lauksaimniecības shēmas prasībām, bioloģiskās kontroles institūcija pieņem lēmumu par operatora iekļaušanu bioloģiskās lauksaimniecības shēmā un iekļauj operatoru sarakstā www.videskvalitate.lv .

Operators katru gadu ne vēlāk kā līdz 1. februārim iesniedz bioloģiskās kontroles institūcijā apliecinājumu par dalību shēmā, norādot iepriekšējā gadā realizēto bioloģiskās lauksaimniecības produktu nosaukumus un realizācijas vietas. Pārstrādes produktu ražotājs minētajā apliecinājumā norāda arī informāciju par izejvielu piegādātāju skaitu.Ja operators nav iesniedzis minēto apliecinājumu, bioloģiskās kontroles institūcija pieņem lēmumu par operatora darbības pārtraukšanu bioloģiskās lauksaimniecības shēmā, izdara attiecīgu ierakstu sarakstā un par to rakstiski paziņo operatoram. Pārtraucot darbību bioloģiskās lauksaimniecības shēmā, operators par to brīvā formā rakstiski paziņo bioloģiskās kontroles institūcijai.

